Sukses hier boom vir boom geplant | News24
Sukses hier boom vir boom geplant
Voorsitter Venecia Janse (regs) van Oudrif Trust 2 in die Langkloof is as die oorkoepelende nasionale wenner van die Departement van Landbou, Bosbou en Visserye se Vroue Entrepreneur van die Jaar in die uitvoermark-kategorie aangewys. Aministratiewe klerk (middel) Sandra Bruintjies is) as die tweede beste plaaslike vroulike werker aangewys. By hulle is Jolene Wildeman (ontvangsdame). Foto: MONIQUE BASSON
IETS lyk nie reg nie: Sy is ’n donkerkop vrou in ’n helderooi bloes, romp en hakskoene in ’n plaaskantoor. Daar is ’n trekker, werkers in oorpakke en verskeie implemente, maar Venecia Janse (54) is hier tuis.
Wanneer sy begin praat oor appels, pere, spuite en chemikalieë, is dit duidelik dat sy presies is waar sy wil wees.
Janse, ’n dinamiese entrepreneur en appel-en-peer boer, is aan die stuur van sake by Oudrif Trust 2 op die Oudrif Landgoed in Louterwater, Krakeel. Sy bestuur dié plaas die afgelope vier jaar met ’n ysterhand.
Haar harde werk is onlangs beloon toe sy as die oorkoepelende nasionale wenner van die Departement van Landbou, Bosbou en Visserye se Vroue Entrepreneur van die Jaar in die uitvoermark-kategorie aangewys is.
Medewerker Sandra Bruintjies is as die tweede beste plaaslike vroulike werker aangewys.
Dié toekennings vereer vroue vir hul bydrae tot voedelsekerheid, armoedverligting, werkskepping en ekonomiese groei in die sektor.
Janse se totale wengeld van R1 180 000 gaan hoofsaaklik vir die bestuur en vooruitgang van Oudrif Trust 2 aangewend word. ’n Bedrag van R150 000 sal tussen die werkers verdeel word.
“Die toekenning is wonderlik,” sê ’n verheugde Janse. “Die Here het dit op die regte tyd vir ons deurgebring.”
Janse vertel waar alles begin het: “Ek het op die ouderdom van 16 vir die eerste keer in die boorde van Oudrif Landgoed gaan werk. Daar was nie geld om hoërskool toe te gaan nie.
“Uitdun . . . snoei . . . pluk . . . vrugte pak . . . pakhuis-bestuurder - so het ek myself opgewerk.”
In 2005 het die eienaar van Oudrif Landgoed vir haar aandele in Appelkloof aangebied. “Ek het die geleentheid met albei hande aangegryp. Ons het die grond vir ses jaar aan Oudrif Landgoed verhuur en in 2012 met ’n skamele R185 000 self begin boer,” sê Janse.
“Die Humansdorp Koöperasie het vir ons ’n lening van R5 miljoen toegestaan. Ons stap sedertdien ’n pad saam met hulle.
“Waar ek begin het, dra in ’n groot mate by tot die sukses wat ons vandag pluk.”
Oudrif Trust 2 spog met 44 permanente werkers, waarvan 15 begunstigdes is, en 68 seisoenale werkers. “Ons is ’n goeie span en werk uitstekend saam,” sê Janse.
Janse-hulle boer met Granny Smith-, Pink Lady-, Top Red-, Braben-, Golden Delicious- en Royal Gala-appels, asook Forelle-, Rosy Mary- en EBC-pere.
Volgens haar lewer hulle ’n gemiddeld van 7 773 kratte vrugte per jaar wat ’n inkomste van R9.5 miljoen inbring.
Met ’n uitvoerpresentasie van 80%, word die vrugte na die Europese Unie, Asië, Rusland, India, en die Midde- en Verre-Ooste uitgevoer.
Plaaslik lewer hulle vrugte aan Johannesburg, Kaapstad, Pretoria, Golden Harbours en verskeie supermarkte.